b'\n_START_ARTICLE_\nNewtonin kehto\n_START_PARAGRAPH_\nNewtonin kehto on Isaac Newtonin mukaan nimetty laite, joka demonstroi liikem\xc3\xa4\xc3\xa4r\xc3\xa4n ja energian s\xc3\xa4ilymislakia. Newtonin kehto rakentuu toisissaan kiinni olevista heilureista (yleens\xc3\xa4 viidest\xc3\xa4), joista jokainen roikkuu kahdella samanpituisella narulla telineest\xc3\xa4. Kun reunimmainen heiluri nostetaan ilmaan ja p\xc3\xa4\xc3\xa4stet\xc3\xa4\xc3\xa4n irti, syntyy ketjureaktio, jossa reunimmaiset heilurit nousevat vuorotellen ilmaan ja keskimm\xc3\xa4iset pysyv\xc3\xa4t paikoillaan. T\xc3\xa4t\xc3\xa4 jatkuu, kunnes energia loppuu. Narujen samanpituisuus pit\xc3\xa4\xc3\xa4 heilureiden liikkeet samalla tasolla. Jos narut eiv\xc3\xa4t ole yht\xc3\xa4 pitk\xc3\xa4t, heilurit ep\xc3\xa4tasapainottuvat. Kehtoa voidaan k\xc3\xa4ytt\xc3\xa4\xc3\xa4 my\xc3\xb6s niin, ett\xc3\xa4 pannaan kaksi palloa liikkeelle, jolloin kahden pallon osuttua muihin toisesta p\xc3\xa4\xc3\xa4st\xc3\xa4 l\xc3\xa4htee my\xc3\xb6s kaksi palloa liikkeelle._NEWLINE_Newtonin kehto on ollut suosittu p\xc3\xb6yt\xc3\xa4lelu sen keksimisest\xc3\xa4 saakka. Newtonin kehdon nimesi ja tuotti englantilainen n\xc3\xa4yttelij\xc3\xa4 Simon Prebble vuonna 1967. Aluksi Lontoon Harrods myi puisen version kehdosta, ja my\xc3\xb6hemm\xc3\xa4n luonnoksen loi kuvanveist\xc3\xa4j\xc3\xa4, my\xc3\xb6hemmin elokuvaohjaajaksi ryhtynyt Richard Loncraine._NEWLINE_Joskus Newtonin kehtoa k\xc3\xa4ytet\xc3\xa4\xc3\xa4n demonstroimaan mekaniikan kolmatta peruslakia._NEWLINE_Maailman suurimman Newtonin kehdon suunnitteli Chris Boden. Kehdon omistaa The Geek Group Kalamazoossa, Michiganissa. Kehto on julkisesti esill\xc3\xa4, ja sit\xc3\xa4 k\xc3\xa4ytet\xc3\xa4\xc3\xa4n tiede- ja teknologiaesityksiss\xc3\xa4. Kehto koostuu kahdestakymmenest\xc3\xa4 6,8 kg:n painoisesta keilapallosta ja 6,1 metrin pituisista kaapeleista. Pallot roikkuvat metrin p\xc3\xa4\xc3\xa4ss\xc3\xa4 lattiasta.'